SKRIFTLIG FORESPØRGSEL E-2882/00

af Camilo Nogueira Román (Verts/ALE) til Rådet

(13. september 2000)

Om: Den demografiske udvikling i Spanien og Galicien og EU-harmonisering af de juridiske, økonomiske og sociale vilkår for kvinderne på arbejdsmarkedet

Det fremgår af de demografiske prognoser, som er udarbejdet af EU's statistiske kontor, at indbyggerantallet i Spanien risikerer at falde betydeligt i løbet af de kommende 50 år, idet befolkningstallet kan blive reduceret med 10 millioner, hvis den nuværende meget lave fødselstilvækst ikke ændrer sig. følge mange specialister, som giver udtryk for opfattelser, der bestyrkes af den sunde fornuft, skyldes den faldende fødselstilvækst i høj grad kvindernes vanskeligheder ved at forene arbejde og familie og børneopdragelse på grund af arbejdsgivernes uansvarlige mangel på fleksibilitet, idet de foretrækker at ansætte kvinder uden børn. Hermed afskrækker de de kvinder, som under andre forhold gerne ville have haft flere børn. Andre faktorer er de høje udgifter i forbindelse med udvidet barselsorlov, manglen på vuggestuer og de vanskeligheder, kvinder har med at benytte barselsorloven til at forbedre deres uddannelse.

Naturligvis er der mange andre årsager til de demografiske problemer, bl.a. andet mændenes modvilje mod at påtage sig husligt arbejde, og som ikke har noget at gøre med de særlige problemer, kvinderne står overfor, og som navnlig gør sig gældende i Spanien, f.eks. i regioner som Galicien. De demografiske problemer forekommer i en vis forstand i flertallet af EU-landene. Den økonomiske og sociale bistand, som

kvinderne kan modtage i de forskellige EU-lande, varierer meget. Især i Spanien er situationen med hensyn til lovgivningen og de midler, der afsættes til dette område, meget ugunstig. Når det gælder støtte til børnerige familier, er denne hhv. syv og ni gange lavere i Spanien end i Frankrig og Luxembourg.

Vil Rådet på baggrund heraf fremlægge et forslag i samråd med Kommissionen og Europa-Parlamentet for at harmonisere de lovbestemmelser, der i økonomisk og social henseende vedrører familierne, især kvinderne, så de hindres i eller har vanskeligt ved at sætte flere børn i verden?

Svar

(8. marts 2001)

Rådet er klar over problemerne i forbindelse med de demografiske prognoser og over den indflydelse, de kan få for beskæftigelsessituationen i fremtiden.

Rådet minder det ærede parlamentsmedlem om, at det ingen beføjelser har på det familiepolitiske område; det er dog i færd med at overveje, hvordan der kan skabes en bedre sammenhæng mellem arbejdsliv og familieliv, navnlig i forbindelse med opfølgningen af medlemsstaternes iværksættelse af Beijing-handlingsprogrammet. Rådet vil derfor inden længe forelægge en række konklusioner om dette emne.

I øvrigt anerkendte Det Europæiske Råd på mødet den 23.-24. marts 2000 i Lissabon, at det er vigtigt at fremme alle aspekter af lige muligheder, herunder mindskelse af kønsopdelingen på arbejdsmarkedet, og bedre muligheder for at forene arbejds- og familieliv, navnlig ved at fastsætte en ny benchmark for bedre muligheder for børnepasning. Det tilføjede, at disse foranstaltninger blandt andre bør bidrage til at øge antallet af kvinder i beskæftigelse fra gennemsnitligt 51 % i dag til over 60 % i 2010.

Det var i den sammenhæng, Rådet den 29. juni 2000 vedtog en resolution om afbalanceret deltagelse af kvinder og mænd i arbejds- og familieliv.(1)

Retningslinjerne for beskæftigelsen i 2000, som Det Europæiske Råd godkendte på mødet den 10.-11. december 1999 i Helsingfors, understreger, hvor vigtigt det er, at medlemsstaterne og arbejdsmarkedets parter med henblik på at styrke de lige muligheder udformer, gennemfører og fremmer en familievenlig politik, herunder adgang til gode pasningsordninger til rimelige priser for børn og andre med pasningsbehov samt diverse orlovsordninger, f.eks. forældreorlov. Dette bekræftes i forslaget til retningslinjer i 2001.

Den sociale dagsorden, som blev godkendt af Det Europæiske Råd i Nice, omfatter et vigtigt afsnit om ligebehandling af mænd og kvinder.

Rådet er således bevidst om de problemer i forbindelse med sammenhængen mellem arbejdsliv og familieliv, som det ærede parlamentsmedlem nævner, og det træffer en række foranstaltninger på grundlag af de beføjelser, det har ifølge traktaten.

(1) EFT C 218 af 31.7.2000, s. 5.